钦定古今图书集成/方舆汇编/职方典/第1489卷 > 《迁澂江府治记》童玺
## 钦定古今图书集成/方舆汇编/职方典/第1489卷 > 《迁澂江府治记》童玺

元以郡为路，澂江滇以东一路也。我朝溷一天下，始
易为郡焉。而𥳑命指挥使胡思领篆，来视郡事于金
莲山顶。前守王君彦修之、温君廉复迁于山之前，嗣
是来守者举不利。夫守弗利则易数，数则情向异，异
则政纷更，更则民无措手足，郡固宜迁而未得其地。
岁丙子，余以比部出守斯土，初谒郡将入境，于肩舆
中远瞩五里馀面，崇峦叠翠，绵亘而来，矗兀而起，或
偃仆而伏。中环如半月，外翼如蝉联。因访征夫，曰：“上
为旸溥山，下即普照寺。”予默然，是可以迁郡矣。既下
车，整理庶务之馀，偕同寅夏君必用登旸溥，迺瞻前
有点苍，如宾主对居，南峙玉笋，北萦华藏，如拜如揖，
如迓如。退。与乡官杨祐辈筹之曰：“善。”载谋诸父老，皆
愕然，间有一二，唯唯而退。询其故，谓郡治屡迁，民心
怨违。余以易寺为郡，财用不虑，糇粮不需，徒庸不计，
而胡不可。众又惑以寺有佛且古，不宜变置。予复慰
谕之曰：“天地生育万物，祖宗创业垂统圣人，明道立
教，功莫大焉。而崇报之所，亦俭于坛庙也。佛即有功，
莫过于此三者。”矧其说邪僻，用之。修齐治平，无一可
者。地故，人其人，庐其居，火其书，排之当急不可缓，是奚
不可以易耶？以是骇者定，疑者释，询谋始佥同。乃易
佛像，乃徙僧徒，乃因仍其故址，乃修补其圮坏斯牧
有堂，帑有库，寮采有廨，吏胥有舍。复移金莲寺为仪
门，为监房。堂之后，梯石数十层，易观音阁为东山亭，
可“以望云物也；堂之东凿池引泉，为小西湖，可以涤
烦襟也。规模远邃，制度弘壮，无财力之扰，朴斲之烦
也；无节棁之巧，丹雘之华也。”既迁之明年，岁丰时和，
民安物阜，或以为兆。迁郡之祥于不替，民亦私相较
议。“前之迁郡，取诸州邑，裹糗粮，负桢干，肩摩相望。至
则丁丁焉，斧斤役役焉，版筑勤勤焉，岁月噫，吾民鼓
舞倦矣。今工必偿直，程不逾时，而成功反多，多益速，
郡之迁得其所哉！”既而以郡地盖学宫，移郡堂为明
伦堂，复筑城垣，砌石门，植楼橹，疏河堤千馀丈，濬洪
涛而北注之海，取次而成。《子夏》曰：“信而后劳其民。”《柳
子》曰：“德及故信孚，信孚故人和，人和斯可以兴信。”今
众务毕举，民不告劳，予之德未及、信未孚，而人和，固
如是耶？是郡经营于丁丑秋八月，落成于戊寅春三
月。董其工，则经历杨万镒、照磨陈𫐄、义官余成昇、李
文聪、白祐、李纲，亦皆有事于兹郡者。是宜具颠末，永
镌诸石。